En naturbrand i Nystrup Plantage syd for Klitmøller er nu under kontrol, efter der har været brand siden søndag ved 13.15-tiden. Det fortæller indsatsleder ved Nordjyllands Beredskab Mogens Hansen. Det har været ild i et areal på omkring 500 kvadratmeter, men det er lykkedes brandfolk fra tre stationer at nedkæmpe ilden trods vanskelige forhold i det uvejsomme område, lyder det fra indsatslederen. - Der ligger døde træer mange steder, og der er små vandhuller. Alt sammen noget, der gør slukningsarbejdet vanskeligt, siger han. Tre anmeldelser viste sig at være samme brand Branden udviklede en overgang rigtig meget røg, og det fik mange i området til at reagere. Der kom 112-alarm fra flere, uafhængigt af hinanden, og det gav fra begyndelsen lidt usikkerhed om brandens omfang. - Vi fik i løbet af kort tid tre anmeldelser. Fra campingpladsen, golfklubben  og fra en person, der befandt sig i plantagen, så det var i begyndelsen lidt svært at gennemskue, om det var den samme brand, de anmeldte, siger Mogens Hansen. Branden er under kontrol, og indsatslederen er begyndt at sende slukningshold hjem igen. Men Mogens Hansen regner med, at der skal være brandfolk på stedet indtil sidst på eftermiddagen.

Referat:
Et areal på omkring 500 kvadratmeter klitplantage har været i brand siden kort efter klokken 13, men brandfolkene har kontrol over situationen.